KLASA: UP/I-034-01/24-01/13

URBROJ: 711-02-01/02-2024-9

Zagreb, 24. listopada 2024.

**VILI BEROŠ**

**ministar zdravstva**

**Predmet: Vili Beroš, ministar zdravstva**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 24. listopada 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime Povjerenstvo je dana 02. veljače 2024.g. zaprimilo neanonimnu prijavu u kojoj se prijavitelj osvrće na tekst novinarke ………………… objavljen u Jutarnjem listu naslova „Najnovija genijalna odluka Beroša: Privatnici oduševljeni, bolnicama u manjim gradovima prijeti kraj.“ Podnositelj postavlja upit Povjerenstvu je li obveznik Vili Beroš u sukobu interesa kada kao ministar zdravstva sudjeluje u odlučivanju Vlade Republike Hrvatske o dosadašnjim i aktualnim zahtjevima hrvatskih liječnika da im Vlada poveća plaće i oslobodi ih robovlasničkih ugovora, odnosno da ih oslobodi vraćanja novca uloženih u njihovo školovanje ukoliko odu iz matične bolnice. Nadalje, podnositelj moli Povjerenstvo da ga obavijesti je li obveznik u sukobu interesa pri odbijanju da Ministarstvo zdravstva provede inspekcijski nadzor vezano za razrješenje prethodnog i imenovanje aktualnog saziva Povjerenstva za zaštitu prava pacijenata Grada Zagreba, kao i je li postupanje Gradske skupštine Grada Zagreba vezano uz navedeno bilo zakonito.

Dana 29. veljače 2024.g. Povjerenstvo je zaprimilo dopunu prijave u kojoj se u bitnom navodi da su prema ranije citiranom novinskom članku novinarka kao i podnositelj prijave nezadovoljni radom obveznika te da isti svojim odlukama pogoduje liječnicima, budući da će i on nastaviti biti liječnik nakon prestanka mandata ministra te stoga ne može biti objektivan. Podnositelj ističe kako je i u javnosti sve jasnije da ministar zdravstva stoga ne bi smio biti liječnik. Podnositelj prijave nadalje ponavlja navode iz ranije prijave ističući da obveznik radi protiv pacijenata, jer ne provodeći nadzor onemogućuje da Povjerenstvo za zaštitu pacijenata bude u funkciji, a pritom pogoduje liječnicima.

Dana 18. lipnja 2024.g. podnositelj dostavlja požurnicu koja u svojoj suštini predstavlja dopunu prijave vezano za članak u ……………….. objavljen u Jutarnjem listu pod naslovom „Kako su sile nečiste prije kraja mandata otjerale ravnatelja KBC-a Split“, u kojem se navodi da navedeni ravnatelj nije bio „po volji“ ministra te da je iz navedenog razloga kontroliran od strane predsjednika Upravnog vijeća bolnice i da je naposljetku otišao u mirovinu, što je i odgovaralo ministru.

Dana 05. rujna 2024.g. dopunjena je prijava potaknuta naoružanim upadom u KBC Rebro za koju podnositelj smatra da pokazuje nezadovoljstvo radom ministra Beroša, budući da se pacijenti ne obraćaju Povjerenstvu za zaštitu pacijenata Grada Zagreba ni Povjerenstvu za zaštitu i promicanje prava pacijenata Ministarstva zdravstva RH.

Dana 10. rujna 2024.g. dostavljena je još jedna nadopuna prijave vezana uz najnoviju kolumnu novinarke ……………. naslova „Beroš bi placebom liječio javno zdravstvo dok pacijente gura privatnicima“. U navedenoj kolumni autorica iznosi stavove vezano za dva slučaja: rad liječnika u Osijeku koji je nepravomoćno osuđen za silovanje pacijentice i obogaćivanje šefice zadarske oftamologije, navodeći kako ministar ništa ne poduzima već uvijek potražuje očitovanja ravnatelja bolnica.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona. Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Vili Beroš obnaša dužnost ministra zdravstva od 23. srpnja 2020., slijedom čega je isti dužan postupati sukladno odredbama ZSSI-a.

Povjerenstvo ističe kako navodi iz prijava predstavljaju prije svega stavove podnositelja o radu obveznika te da ne upućuju na moguću povredu odredbi ZSSI-a, pri čemu se ne može tumačiti da ministar Vili Beros kao dužnosnik nadležan za područje zdravstva ne bi mogao sudjelovati u odlučivanju o materijalnim pravima liječnika samo temeljem činjenice da je doktor medicine, jer se radi o djelatnosti u kojoj je zaposlen veliki broj zdravstvenih djelatnika koji primaju plaću iz državnog proračuna čija se visina određuje putem instituta kolektivnog pregovaranja, te se ista obavlja kao javna služba i od općeg je interesa za građane Republike Hrvatske.

Isto tako, Povjerenstvo ističe kako niti činjenica ogluhe ili neprovođenja nadzora od strane Ministarstva zdravstva nad određenim tijelima sama po sebi, a bez isticanja privatnog interesa, ne predstavlja povredu odredbi ZSSI-a te stoga Povjerenstvo u konkretnom slučaju ne nalazi da su ispunjene pretpostavke za pokretanje postupka protiv obveznika.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Vili Beroš, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana